Document ID: 32010D0293

РЕШЕНИЕ НА КОМИСИЯТА
от 20 май 2010 година
относно сключването на Договореност за прилагане между Европейската комисия и правителството на Съединените американски щати за съвместни дейности в областта на научните изследвания, свързани с вътрешната/гражданската сигурност
(2010/293/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Споразумението за научно-техническо сътрудничество между Европейската общност и правителството на Съединените американски щати (1), и по-специално член 5, буква б), точка 2 от него,
като има предвид, че:
(1)
Споразумението за научно-техническо сътрудничество между Европейската общност и правителството на Съединените американски щати (наричано по-долу „Споразумението“) беше одобрено с Решение 98/591/ЕО на Съвета (2) и влезе в сила на 14 октомври 1998 г. Споразумението може да бъде подновявано за срокове от пет години (3), като на 14 октомври 2008 г. беше разширено и изменено (4).
(2)
Трансатлантическото сътрудничество в областта на научните изследвания, свързани с вътрешната/гражданската сигурност, е желано и взаимноизгодно.
(3)
Единодушното мнение, което се оформи на предварителните разисквания, беше, че една договореност за прилагане би представлявала механизъм за опростяване на съвместната научно-техническа дейност.
(4)
Между Комисията и правителството на Съединените американски щати успешно беше постигната договореност за прилагане, която обхваща съвместните дейности в интердисциплинарната област на научните изследвания, свързани с вътрешната/гражданската сигурност (наричана по-долу „Договореността за прилагане“).
(5)
Договореността за прилагане няма преки финансови последици. Съвместните проекти ще се състезават за финансиране чрез обичайните мерки за научни изследвания, технологично развитие и подпомагане в съответните научноизследователски програми на Седмата рамкова програма на Европейската общност за научни изследвания, технологично развитие и демонстрационни дейности (2007-2013 г.) (5). В съответствие със Споразумението финансирането от Европейския съюз ще бъде ограничено до европейските партньори.
(6)
Договореността за прилагане следва да бъде одобрена,
ПРИЕ НАСТОЯЩОТО РЕШЕНИЕ:
Член 1
Договореността за прилагане между Европейската комисия и правителството на Съединените американски щати за съвместни дейности в областта на научните изследвания, свързани с вътрешната/гражданската сигурност, се одобрява.
Текстът на Договореността за прилагане е приложен към настоящото решение.
Член 2
Членът на Комисията, който отговаря за ГД „Предприятия и промишленост“, е оправомощен да подпише договореността за прилагане от името на Комисията.
Член 3
Настоящото решение влиза в сила на първия ден след датата на неговото публикуване в Официален вестник на Европейския съюз.
Съставено в Брюксел на 20 май 2010 година.

Labels: 10
18
5